CELEX: 32019D1957
Language: ro
Date: 2019-11-25 00:00:00
Title: Decizia de punere în aplicare (UE) 2019/1957 a Comisiei din 25 noiembrie 2019 privind evaluarea efectuată în temeiul Regulamentului (UE) 2018/1139 al Parlamentului European și al Consiliului în ceea ce privește o derogare de la anumite cerințe de fond stabilite în Regulamentul de punere în aplicare (UE) nr. 923/2012 al Comisiei, acordată de Regatul Unit [notificată cu numărul C(2019) 8345] (Numai textul în limba engleză este autentic) (Text cu relevanță pentru SEE)

27.11.2019   
               
               
                  RO
               
               
                  Jurnalul Oficial al Uniunii Europene
               
               
                  L 306/35
               
            
         DECIZIA DE PUNERE ÎN APLICARE (UE) 2019/1957 A COMISIEI
         din 25 noiembrie 2019
         privind evaluarea efectuată în temeiul Regulamentului (UE) 2018/1139 al Parlamentului European și al Consiliului în ceea ce privește o derogare de la anumite cerințe de fond stabilite în Regulamentul de punere în aplicare (UE) nr. 923/2012 al Comisiei, acordată de Regatul Unit
         [notificată cu numărul C(2019) 8345]
         (Numai textul în limba engleză este autentic)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2018/1139 al Parlamentului European și al Consiliului din 4 iulie 2018 privind normele comune în domeniul aviației civile și de înființare a Agenției Uniunii Europene pentru Siguranța Aviației, de modificare a Regulamentelor (CE) nr. 2111/2005, (CE) nr. 1008/2008, (UE) nr. 996/2010, (UE) nr. 376/2014 și a Directivelor 2014/30/UE și 2014/53/UE ale Parlamentului European și ale Consiliului, precum și de abrogare a Regulamentelor (CE) nr. 552/2004 și (CE) nr. 216/2008 ale Parlamentului European și ale Consiliului și a Regulamentului (CEE) nr. 3922/91 al Consiliului (1), în special articolul 71 alineatul (2),
         întrucât:
         
                     (1)
                  
                  
                     La 20 septembrie 2019, Regatul Unit a notificat Comisiei, Agenției Uniunii Europene pentru Siguranța Aviației (denumită în continuare „agenția”) și celorlalte state membre faptul că, în temeiul articolului 71 alineatul (1) din Regulamentul (UE) 2018/1139, acordase tuturor operatorilor de aeronave care zboară pe teritoriul Regatului Unit la sau sub 3 000 de picioare deasupra nivelului mediu al mării și în spațiul aerian de clasă D, o derogare de la cerințele prevăzute la punctul SERA.5005(a) [regulile de zbor la vedere (VFR)] din anexa la Regulamentul de punere în aplicare (UE) nr. 923/2012 al Comisiei (2). Derogarea, astfel cum a fost notificată, specifică printre altele că derogarea anterioară, care era identică și fusese notificată Comisiei la 17 aprilie 2019, este revocată cu efect de la 12 septembrie.
                  
               
                     (2)
                  
                  
                     Derogarea de mai sus este permisă atunci când o aeronavă zboară în următoarele condiții cumulative: (i) numai pe timp de zi; (ii) la o viteză care, conform anemometrului său, este de 140 de noduri sau mai mică, pentru a oferi posibilități adecvate de observare la timp a restului traficului și a oricăror obstacole, pentru a evita o coliziune; (iii) în afara norilor și în contact vizual cu suprafața și, dacă aeronava nu este un elicopter, cu o vizibilitate în zbor de cel puțin 5 km sau, dacă aeronava este un elicopter, cu o vizibilitate în zbor de cel puțin 1 500 m.
                  
               
                     (3)
                  
                  
                     Regatul Unit a acordat această derogare cu scopul de a facilita tranziția în condiții de siguranță la viitoarele cerințe privind spațiul aerian, formulate în planul său de acțiune la nivel înalt revizuit, și în particular cu scopul de a acorda timp pentru implementarea modificărilor procedurale ale serviciilor de trafic aerian care sunt necesare pentru a aplica cerințele SERA relevante în condiții de siguranță și pentru a avea în vedere modernizarea spațiului aerian. În fine, Regatul Unit a furnizat o descriere a diferitelor măsuri de atenuare care însoțesc această derogare.
                  
               
                     (4)
                  
                  
                     Derogarea a fost acordată pentru perioada cuprinsă între 12 septembrie 2019 și 25 martie 2020. Începând cu 2014, Regatul Unit a emis opt derogări de la punctul SERA.5005(a) din anexa la Regulamentul de punere în aplicare (UE) nr. 923/2012, cu o durată cumulativă de 60 de luni (3). Pe baza principiului conform căruia noile norme se aplică imediat efectelor viitoare ale unei situații care a apărut sub imperiul regulii anterioare, cele opt luni menționate la articolul 71 alineatul (2) din Regulamentul (UE) 2018/1139 trebuie calculate prin includerea de perioade anterioare intrării în vigoare a regulamentului respectiv. Ținând cont de acest lucru, agenția a evaluat măsura în care condițiile prevăzute la articolul 71 alineatul (1) din regulamentul respectiv au fost îndeplinite și a concluzionat că unele dintre acestea nu fuseseră îndeplinite.
                  
               
                     (5)
                  
                  
                     Comisia este de acord cu recomandarea Agenției.
                  
               
                     (6)
                  
                  
                     În conformitate cu articolul 71 alineatul (1) din Regulamentul (UE) 2018/1139, un stat membru este autorizat să acorde o derogare numai în cazul în care este acordată oricărei persoane fizice sau juridice care face obiectul prezentului regulament „în caz de circumstanțe neprevăzute urgente care afectează respectiva persoană sau în caz de necesități operaționale urgente ale acesteia” și dacă sunt îndeplinite toate condițiile prevăzute la literele (a)-(d) de la articolul respectiv.
                  
               
                     (7)
                  
                  
                     Comisia consideră că derogarea nu îndeplinește condiția de „necesități operaționale urgente”. Această concluzie este confirmată de eliberarea repetată a aceluiași tip de derogare începând cu 13 noiembrie 2014. Repetarea continuă a derogării indică faptul că durata sa nu este limitată și demonstrează că obiectivul real este mai degrabă menținerea unei derogări pe termen lung de la punctul SERA.5005(a) decât abordarea unei necesități operaționale urgente specifice ale unei persoane căreia i se aplică dispozițiile respective. În plus, faptul că Regatul Unit a declarat în notificarea sa că nu a impus distanța minimă față de nori în spațiul aerian de clasă D și faptul că a declarat că va lua măsuri pentru a se conforma Regulamentului de punere în aplicare (UE) nr. 923/2012 pe termen lung nu schimbă această concluzie.
                  
               
                     (8)
                  
                  
                     Având în vedere aspectele de mai sus, nu este nevoie ca Comisia să evalueze măsura în care au fost îndeplinite condițiile prevăzute la articolul 71 alineatul (1) literele (a)-(d) din Regulamentul (UE) 2018/1139. Cu toate acestea, Comisia observă următoarele.
                  
               
                     (9)
                  
                  
                     Comisia consideră că derogarea nu îndeplinește condiția prevăzută la articolul 71 alineatul (1) litera (a) din Regulamentul (UE) 2018/1139, deoarece necesitățile determinate de derogarea respectivă pot fi abordate în mod adecvat prin alte mijloace, care sunt conforme cu regulamentul. În fapt, în ciuda celor afirmate de Regatul Unit, Regulamentul de punere în aplicare (UE) nr. 923/2012 permite abordarea în mod adecvat a necesităților fără acordarea derogării. În temeiul regulamentului menționat, zborurile care primesc autorizația controlului traficului aerian de a opera într-o zonă de control în condiții meteorologice inferioare condițiilor meteorologice de zbor la vedere pot fi operate ca „zboruri VFR speciale”, astfel cum se prevede la punctul SERA.5010 (Zborurile VFR speciale în zone de control). În mod alternativ, ori de câte ori este necesar să se încadreze, într-o clasă de spațiu aerian dată, operațiuni care sunt compatibile cu o clasă mai puțin restrictivă, pot fi avute în vedere soluții precum: reclasificarea spațiului aerian în cauză sau reproiectarea volumului spațiului aerian vizat prin definirea de restricții sau rezervări privind spațiul aerian sau a unor subvolume de clase mai puțin restrictive de spațiu aerian (de exemplu, coridoare), astfel cum se prevede la punctul SERA.6001(a).
                  
               
                     (10)
                  
                  
                     În fine, derogarea nu îndeplinește cerințele de siguranță și nu este conformă cu cerințele esențiale ale Regulamentului (UE) 2018/1139. În acest sens, Comisia face trimitere la decizia sa anterioară (considerentele 11-13) privind o derogare de la prevederile punctului SERA.5005(a) din anexa la Regulamentul de punere în aplicare (UE) nr. 923/2012 (4).
                  
               
                     (11)
                  
                  
                     Drept urmare, nivelul de siguranță este afectat negativ de aplicarea derogării notificate la 17 aprilie 2019, iar derogarea în discuție nu se conformează obiectivelor generale de siguranță ale Regulamentului (UE) 2018/1139.
                  
               
                     (12)
                  
                  
                     Comisia remarcă totodată faptul că, în temeiul deciziei anterioare a Comisiei privind o derogare de la punctul SERA.5005(a) din anexa la Regulamentul de punere în aplicare (UE) nr. 923/2012 (5), Regatului Unit i s-a solicitat să revoce derogarea, și nu să prelungească aplicarea sa în timp, așa cum a procedat acesta.
                  
               
                     (13)
                  
                  
                     La 29 martie 2017, Regatul Unit a transmis notificarea intenției sale de a se retrage din Uniune în temeiul articolului 50 din Tratatul privind Uniunea Europeană (TUE). În conformitate cu articolul 50 alineatul (3) din TUE, tratatele încetează să se aplice statului care se retrage de la data intrării în vigoare a acordului de retragere sau, în absența unui astfel de acord, după doi ani de la notificare, cu excepția cazului în care Consiliul European, în acord cu statul membru în cauză, hotărăște în unanimitate să prelungească această perioadă. Perioada a fost prelungită de trei ori, ultima dată prin Decizia (UE) 2019/1810 a Consiliului European (6), care a prelungit perioada până cel târziu la 31 ianuarie 2020.
                  
               
                     (14)
                  
                  
                     La data de 11 ianuarie 2019, prin Decizia (UE) 2019/274 (7), Consiliul a autorizat semnarea acordului de retragere convenit la nivel de negociatori la 14 noiembrie 2018. Uniunea a confirmat că este pregătită să procedeze rapid la semnarea și încheierea acordului de retragere, în cazul în care acesta este aprobat de Parlamentul Regatului Unit. Partea a patra a acordului de retragere (8) prevede o perioadă de tranziție care începe de la data intrării în vigoare a acordului, pe parcursul căreia dreptul Uniunii va continua să se aplice Regatului Unit și pe teritoriul acestuia conform celor prevăzute în acord.
                  
               
                     (15)
                  
                  
                     În orice caz, prezenta decizie se aplică numai atât timp cât legislația Uniunii se aplică Regatului Unit și pe teritoriul acestuia,
                  
               ADOPTĂ PREZENTA DECIZIE:
         
            Articolul 1
            Derogarea de la cerințele prevăzute la punctul SERA.5005(a) din anexa la Regulamentul de punere în aplicare (UE) nr. 923/2012, acordată de Regatul Unit și notificată Comisiei, Agenției Uniunii Europene pentru Siguranța Aviației și celorlalte state membre la 20 septembrie 2019 – care permite neîndeplinirea condiției de a păstra o distanță corespunzătoare față de nori în ceea ce privește condițiile meteorologice de zbor la vedere, minimele privind distanța față de nori și regulile de zbor la vedere – nu îndeplinește condițiile prevăzute la articolul 71 alineatul (1) din Regulamentul (UE) 2018/1139.
         
         
            Articolul 2
            Prezenta decizie se adresează Regatului Unit al Marii Britanii și Irlandei de Nord.
         
         
            Adoptată la Bruxelles, 25 noiembrie 2019.
            
               
                  Pentru Comisie
               
               Violeta BULC
               
                  Membru al Comisiei
               
            
         
         
            (1)  JO L 212, 22.8.2018, p. 1
         
         
            (2)  Regulamentul de punere în aplicare (UE) nr. 923/2012 al Comisiei din 26 septembrie 2012 de stabilire a regulilor comune ale aerului și a dispozițiilor operaționale privind serviciile și procedurile din navigația aeriană și de modificare a Regulamentului de punere în aplicare (UE) nr. 1035/2011 și a Regulamentelor (CE) nr. 1265/2007, (CE) nr. 1794/2006, (CE) nr. 730/2006, (CE) nr. 1033/2006 și (UE) nr. 255/2010 (JO L 281, 13.10.2012, p. 1).
         
            (3)  E 4869, E 4919, E 4761, E 4312, E 4163, E 4073, E 3982, E3960.
         
            (4)  Decizia C(2016) 7654 final a Comisiei din 30 noiembrie 2016 privind refuzul de a autoriza Regatul Unit să acorde o derogare de la anumite cerințe de fond prevăzute în Regulamentul (UE) nr. 923/2012 al Comisiei.
         
            (5)  Decizia C(2016) 7654 final.
         
            (6)  Decizia (UE) 2019/1810 a Consiliului European adoptată de comun acord cu Regatul Unit din 29 octombrie 2019 privind prelungirea termenului în temeiul articolului 50 alineatul (3) din TUE (JO L 278 I, 30.10.2019, p. 1).
         
            (7)  Decizia (UE) 2019/274 a Consiliului din 11 ianuarie 2019 privind semnarea, în numele Uniunii Europene și al Comunității Europene a Energiei Atomice, a Acordului privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (JO L 47 I, 19.2.2019, p. 1).
         
            (8)  Acord privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (JO C 144 I, 25.4.2019, p. 1).